
За децата, различни от другите
„..на всеки, на когото някога са казали, че не може“

(Кристин Барнет, Искрата. Историята на една майка, отгледала гений. С. 2014)
Денят 2 април е обявен от ООН през 2008 г. за Световен ден на аутизма. Синият цвят грейва върху обществени сгради. Това привлича вниманието на хората, за да потърсят какво той символизира. През 1943 г. американският психиатър Leo Каnnег (Л. Канер)  дава първото описание  като представя 11 случая на деца с отличаващо се поведение. Нарича новия синдром „ранен детски аутизъм” и го характеризира като „неспособност на детето да се свърже с хората по нормалния начин”. Според тези характеристики може да се диференцират децата с аутизъм от случаите на изоставане в умственото развитие и от детската шизофрения. Независимо от своя колега, австрийският психиатър Hans Аsperger (Х. Аспергер, 1944) описва подобни прояви и обозначава като аутистична психопатия, а децата – „малки професори“. През 50-те години аутизмът се изучава посредством  психогенните теории и се подбират психотерапевтични модели за работа.

С тревога проследяваме нарастващия брой годишно на деца с аутизъм. Ако епидемиологични проучвания в Европа и САЩ показват следната честота за 2008 г.- 1 на 150 деца, за 2010 г. - 1 на 110 деца, то по последни данни за САЩ честотата е 1 на 32 деца. Наблюдава се нарастващата хетерогенност в проявите на децата от аутистичния спектър. Основни прояви на аутистичното разстройство са качествени нарушения в социалната комуникация (вкл. създаване на приятелства, съвместна игра), качествени нарушения във вербалната и невербалната комуникация, повтарящи се активности, дейности и интереси, специфична сензорна чувствителност. 

От направените проучвания относно етиологията на разстройствата от аутистичния спектър до момента могат да се обособят две направления: клинично и психологично. При първото акцентът е поставен върху промените в развитието, съзряването и функционирането на главния мозък, генетични фактори, излагане на тежки метали и токсини, гестационен диабет, генна мутация, пренатално лечение на майката и др. При второто – социално изолиране, проблеми с появата на речта и комуникацията, пасивност, хиперактивност, дефицит на вниманието, ранен екранен опит.

Технологиите довеждат до проблеми със справянето с динамичните стимули при някои деца, като екранът оказва безспорно влияние върху развитието на нервната система и създава сериозни трудности при възприемане на околните, социалните сигнали и отношения, провокира познавателната и емоционалната сфера, често води до дезадаптация към различни социални ситуации.

Независимо от напредъка на медицинските науки, няма официално прието лечение. Аутизмът не е болест, въпреки, че при някои форми се откриват клинични фактори (с различен произход), а състояние. Има утвърдени неклинични методи и подходи, които водят до ефективен резултат по пътя към нормализацията на засегнатото детско развитие. (поредица)
проф. С. Цветкова, д.кл.пс
Председателят на СИБ Георги Колев по БНР програма „Христо Ботев“, в предаването
„Нашият ден“ на Мартина Кръстева

- Кога туризмът ще стане достъпен за хората с увреждания у нас?

От 1 януари т.г. морските курорти бяха задължени да осигурят достъп на хората с увреждания до плажовете. На международна конференция по повод 35 години Съюз на екскурзоводите в България ще бъде обсъдена ключовата тема за достъпа на хора с увреждания до различни туристически обекти.

- Къде е ключът към изграждането на приобщаващ туристически продукт и от какво зависи промяната? Кои са практиките извън България, от които страната ни може да се учи?

В предаването се проведе интервю с г-жа Христина Неделчева от Съюза на екскурзоводите в България и г-н Георги Колев, председател на Съюза на инвалидите в България.

Г-н Колев запозна слушателите с кореспонденцията и срещите, провеждани с Министерството на туризма, с Министерството на регионалното развитие и благоустройството и с г-н Атанас Зафиров, вицепремиер във връзка с достъпа на хора с увреждания до морските плажове. В допълнителните разпоредби на Закона за туризма никъде не е упоменат терминът "достъпност за хора с увреждания", изтъкна г-н Колев. Съгласно НАРЕДБА № РД-02-20-2 ОТ 26.01.2021 Г. ЗА ОПРЕДЕЛЯНЕ НА ИЗИСКВАНИЯТА ЗА ДОСТЪПНОСТ И УНИВЕРСАЛЕН ДИЗАЙН НА ЕЛЕМЕНТИТЕ НА ДОСТЪПНАТА СРЕДА В УРБАНИЗИРАНАТА ТЕРИТОРИЯ И НА СГРАДИТЕ И СЪОРЪЖЕНИЯТА, КАКТО И ТЕХНИЧЕСКИТЕ ИЗИСКВАНИЯ ЗА ДОСТЪПНОСТ НА МОРСКИТЕ ПЛАЖОВЕ (ЗАГЛ. ДОП. - ДВ, БР. 7 от 2025 г., В СИЛА ОТ 01.01.2026 г.) е задължение на всички обществени места, сгради, хотели, балнео-лечебни центрове, басейни включително и морските плажове да бъде осигурена достъпност на средата.

Г-жа Неделчева разказа за ситуацията във Варна, достъпността на обектите там и работата на Съюза на екскурзоводите в тази насока. В предаването се включи и екскурзовод от София, който заявява, че в столицата има напредък, но все още няма пълен достъп за хора с увреждания дори в идеалния център.

МТСП отпуска до 51 200 евро на хора с увреждания за достъпна жилищна среда

Министерството на труда и социалната политика (МТСП) започва да набира проекти по Националната програма за достъпна жилищна среда и лична мобилност. По Компонент 1 хора с увреждания ще могат да получат до 51 200 евро с ДДС за изграждане и монтиране на рампи, подемни платформи и асансьори, с които да осигурят достъпна среда до жилищата си. Когато стойността на проекта е по-висока, кандидатите ще могат да съфинансират изпълнението му. Проекти за достъпна жилищна среда се подават до 11 май. По този компонент могат да кандидатстват собственици на еднофамилни жилищни сгради, които са с трайни увреждания и се придвижват с инвалидни колички. Техният постоянен или настоящ адрес трябва да е в същата сграда, в която ще се монтира съоръжението. За финансиране на проекти за достъпна жилищна среда могат да кандидатстват и сдружения на собствениците в етажната собственост в многофамилни жилищни сгради, в които има хора с трайни увреждания, придвижващи се с инвалидни колички, с постоянен или настоящ адрес в същата сграда.

По Компонент 2 „Лична мобилност“ МТСП ще отпуска до 4100 евро за финансиране на проекти за преустройство на лек автомобил за човек с трайни увреждания. Проектните предложения се подават до 3 април. Средства ще се осигуряват и за монтиране на помощно съоръжение/приспособление за качване/сваляне на инвалидна количка, както и за закупуване на лек автомобил, който вече е снабден с необходимото приспособление. Кандидатите, които нямат правоспособност за управление на МПС, ще могат да получат и финансиране на курс за шофьорска книжка. Стойността на всяко проектно предложение ще се определя на основа на представено предложение, съдържащо технически и/или финансови параметри за предвидените допустими дейности.

Право да кандидатстват по компонент „Лична мобилност” имат хора с трайни увреждания, с доказан дефицит на долни и/или горни крайници и решение на органите на медицинската експертиза. Те трябва да имат документ, че са физически годни да бъдат шофьори. 

Подробна информация за условията и документите за кандидатстване по двата компонента може да се намери на следния линк: https://www.mlsp.government.bg/natsionalna-

programa-za-dostpna-zhilishchna-sreda-i-lichna-mobilnost-1

Бюлетин „КУРАЖ”, СИБ, 2/2026

Що е сляпо-глухота?
Кои сме ние, сляпо-глухите хора?

Това е отделно увреждане, представляващо комбинация от зрително и слухово увреждания, до степен, че да причиняват значителни затруднения в достъпността до информация, в общуването и мобилността. Сляпо-глухотата изисква специални начини на общуване и специални методи за овладяване на умения за живот във всекидневието. Сляпо-глухият човек среща затруднения при комуникация с другите хора, при ориентиране и придвижване, при достъпа си до информация и до заобикалящата среда. Сляпо-глухотата му поставя изключителни трудности по отношение на обучение, работа, културни дейности и социален живот. Някои сляпо-глухи хора са напълно слепи и напълно глухи, а други имат остатъчни зрение и/или слух. Сляпо-глухите хора общуват и опознават околния свят с помощта на специални методи, използвайки осезанието (тактилното си възприятие) и другите си запазени сетива. Без специално обучение, рехабилитация и подготовка е невъзможна реализацията на индивидуалните способности на тези хора. 

Сляпо-глухотата в България

В нашата страна повечето сляпо-глухи са с придобита сляпо-глухота, като най-голям дял са слепите и слабо виждащите със  слухова загуба, настъпила  в по-късна възраст. Една от причините е  работата им в предприятията на Съюза на слепите в България при шумни условия. По-малък дял са глухите с по-късно нарушено  зрение, сред които има и няколко случая на тотална сляпо-глухота. Досега са регистрирали 9 тотално сляпо-глухи лица, като няколко от тях са и с липса на говор. Често срещано е съчетанието на пигментната дегенерация на ретината с намален или липсващ слух (Ушер-синдром). Други причини за сляпо-глухота са вроденият рубеолен синдром, уврежданията при недоносените деца. Част от сляпо-глухите хора са с множество увреждания - имат допълнителни  психически и физически увреждания, сърдечни и други заболявания, или са в напреднала възраст и се нуждаят от специални грижи. Като цяло преобладават сляпо-глухите от третата възраст. Засега са известни  и няколко сляпо-глухи деца и едно тотално сляпо-глухо дете. Продължаваме издирването им, за да могат да бъдат всички включени в програми за ранно въздействие и специално обучение. Районните и първичните организации на Съюза на слепите в България и на Съюза на глухите в България също оказват помощ в издирването и организирането на сляпо-глухите, предоставят клубовете си за съвместно ползване.

През 1983г. Централно Управление на Съюза на слепите в България (ССБ), съвместно с Националния център за рехабилитация на слепи в гр. Пловдив, провеждат първото проучване на сляпо-глухите в България, като тогава са издирени 94 човека. Десет години по-късно се създава Групата на сляпо-глухите в рамките на ССБ. През 1994г. се създава Комисията по активността и проблемите на сляпо-глухите към Изпълнителния Съвет на ССБ. Тя извършва задълбочено издирване на сляпо-глухите в България и достига до убеждението, че е необходимо сляпо-глухите да се обединят в своя собствена организация, която да защитава техните специфични интереси. Затова, на 15.08.1997г. в гр. Пловдив, е проведено Учредителното събрание на сдружение “НАЦИОНАЛНА АСОЦИАЦИЯ НА СЛЯПО-ГЛУХИТЕ В БЪЛГАРИЯ” (НАСГБ). Още същата година се създават първите районни организации. През следващите години, въпреки безпаричието и трудностите, процеса на издирване на сляпо-глухи и създаване на районни организации на асоциацията продължава. Създадените районни организации днес наброяват 25 в 18 административни области на страната.

Какви са целите на НАСГБ? 

Целите на НАСГБ са:

1. Защита на човешките, гражданските, социалните, икономическите и други права на сляпо-глухите.

2. Рехабилитация и социална интеграция на сляпо-глухите, тяхната равнопоставеност и пълно включване в обществото.

3. Подобряване качеството на живот на сляпо-глухите, личностната им реализация и повишаване на културното, образователното и професионалното им ниво.

4. Осигуряване достъпна информация, достъпност до заобикалящата среда и достъпни начини на общуване. 

При осъществяване на целите и използване на средствата за постигането им, приоритет имат тотално сляпо-глухите и сляпо-глухите с тежки комбинирани увреждания на зрението и слуха.

Какви са основните задачи?

НАСГБ изпълнява следните основни задачи:

1. Приема за членове на асоциацията лица с увредени зрение и слух в страната.

2. Съдейства за обучението, рехабилитацията и социалната интеграция на деца с нарушени зрение и слух, и ги насочва в съответните специални и социални заведения, както и в масовите училища за интегрирано обучение;

3. Съдейства на лицата с увредени зрение и слух за тяхното обучение, рехабилитация и социална интеграция, а също така спомага за намиране или запазване на подходящ вид работа и за получаване или повишаване на професионалната квалификация на лицата с увредени зрение и слух, чрез което да се улеснява тяхната интеграция или реинтеграция;

4. Приоритетно урежда осигуряването на: 

а) необходимите помощни средства

б) интерпреттори-придружители на сляпо-глухи

5. Насочва и подпомага лицата с увредени зрение и слух при осъществяване на самостоятелна стопанска дейност;

6. Съдейства при уреждането на специфични социални въпроси на сляпо-глухите;

7. Насърчава сляпо-глухите младежи и девойки за повишаване на образованието им в средните и висши учебни заведения, като осигурява специфични помощни средства, съгласно правилник, приет от УС на НАСГБ;

8. Осъществява организационната, културната, спортната и туристическата дейност, съдейства на държавните и общински органи за изграждане на клубове за социални контакти, центрове за социална рехабилитация и интеграция, и домове, за ползване от сляпо-глухи;

9. Популяризира целите и задачите на НАСГБ и редовно информира членовете на асоциацията за своята дейност, като организира и подпомага издаването на списание „Звук и светлина”, информационен бюлетин на НАСГБ и други специализирани печатни (на брайлов и обикновен шрифт), говорещи и електронни издания за членовете с увредени зрение и слух;

10. Членува в международни организации на и за сляпо-глухи и поддържа връзка със сродни организации в страната и чужбина.

Дейности. Предоставяне на услуги за сляпо-глухи

През 1998г. НАСГБ бе призната от Министерски съвет на Република България за национално представителна организация на хората с увреждания и става член на Националния съвет по рехабилитация към Министерски съвет. Това позволява тя да участва в предварителните обсъждания на всички законопроекти, отнасящи се до и засягащи хората с увреждания в България, да внася конкретни предложения за реализирането на основните човешки права на хората с увреждания и на сляпо-глухите. Поради своето национално представителство НАСГБ получава субсидия от държавния бюджет. Тези средства са целеви за предоставяне на услуги за сляпо-глухите, чрез които: осигуряват специфични помощно – технически средства, облекчаващи комуникацията и интеграцията на сляпо-глухите в обществото. Това са мощен звънец за входна врата, телефон с усилвател на звука в слушалката, допълнителен мощен звънец за телефон, безжични слушалки за слушане на радиокасетофон и телевизор, индивидуални отливки за слуховия апарат, по-качествени слухови апарати, ремонти на слухови апарати. На занимаващите се с интелектуална дейност се предоставят адаптирани компютри. На сляпо-глухите с дълбоки увреждания да се предоставят и по-специализирани устройства, като вибрационни безжични сигнализационни системи и аудио-системи с безжичен микрофон „Микролинк”, които правят възможна комуникацията чрез слухов апарат дори и за сляпо-глухите с много слаб слух. Със средства от държавната субсидия НАСГБ също осъществява: подпомагане дейността на районните организации и предоставяне социални услуги на сляпо-глухите, провеждане обучителни семинари за кадрите на НАСГБ, свързани с издирването и организирането на сляпо-глухите, издаване Информационен бюлетин и списание “Звук и светлина”, провеждане лагер-семинари за тотално сляпо-глухи, финансира се дейността на НАСГБ и на Националния център за рехабилитация на сляпо-глухи „Хелън Келър” към НАСГБ.

НАСГБ, Пловдив

Санаториално лечение, прием на пациенти
по закона за хората с увреждания

Съгласно чл. 76, ал. 1 от Закона за хората с увреждания – хората с трайни увреждания с над 90 на сто намалена работоспособност, децата с трайни увреждания и военноинвалиди имат право на целева помощ по чл. 72, т. 4 (балнеолечение и/или рехабилитационни услуги), която се предоставя веднъж годишно при наличие на медицинско предписание от лекар специалист. Целевата помощ е в размер до 80 на сто от линията на бедност за съответната година (равностойно на 312.50 евро за 2026), но не повече от действително направения разход съгласно представените документи. Лицата, с определена потребност от чужда помощ имат право на помощта за покриване на разходите за един придружител, ако ползват такъв, в размер до 80 на сто от линията на бедност за съответната година (в размер на 312.50 евро, , за 2026), но не повече от действително направения разход, съгласно представените документи.

Необходими документи за прием:

– Медицинско направление (бланка на МЗ №119 – в два екземпляра), издадено от лекуващия лекар или специалист- до 30 календарни дни преди датата на постъпване;

– Пълна медицинска документация: епикризи, изследвания, снимки, електрокардиограми и др. (при необходимост); 

– Експертно решение на ТЕЛК/НЕЛК;

– Документ, удостоверяващ извършена резервация в съответния филиал на „СБР-НК“ ЕАД.

Лицата с увреждания подават в срок 10-15 работни дни преди дата на постъпване, в дирекция „Социално подпомагане“ по настоящ адрес

 заявление-декларация заедно с описаните по-горе документи.

Списък на базите за рехабилитация “Специализирани болници за рехабилитация – Национален комплекс” ЕАД е дружество към Министерство на Здравеопазването, което ръководи широка мрежа от лечебно-рехабилитационни заведения, разположени в райони, богати на естествени лечебни фактори – минерални води, лечебна кал и подходящ микроклимат.

Основната дейност на дружеството е лечение и рeхабилитация на различни групи заболявания в подострата им и хронична фаза, първична и вторична физиопрофилактика.

Филиали в страната:

Нареченски бани, функционални разстройства на нервната система; ендокринно-обменни заболявания - захарен диабет, тиреотоксикоза, затлъстяване; сърдечно-съдови заболявания; заболявания на централната нервна система 

Баните-Смолянско, заболявания на опорно-двигателния апарат, периферната нервна система; следфрактурни състояния, луксации, дистрози, контузии, увреждания на меките тъкани, усложнения след травматични състояния; заболявания на стомашно-чревния тракт и чернодробно-жлъчни 

Кюстендил, хронични заболявания на опорно-двигателния апарат, следфрактурни състояния; заболявания централната и периферна нервна система; гинекологични заболявания; кожни заболявания, състояния след термична травма 

Вършец, ендокринно-обменни заболявания; сърдечно-съдови; заболявания на централна, периферна нервна система и на опорно-двигателния апарат 

Поморие, заболявания на опорно-двигателния апарат; заболявания на периферната нервна система; гинекологични заболявания и стерилитет; кожни заболявания 

Овча могила, заболявания на опорно-двигателния апарат от възпалително и дегенеративно естество, посттравматични такива с мускулни контрактури; заболявания на периферната нервна система; стомашно-чревни, чернодробни-жлъчни и обменни заболявания 

Баня - Карловско, заболявания на опорно-двигателния апарат; заболявания на периферната нервна система; кожни заболявания; възпалителни гинекологични заболявания и стерилитет 

Павел баня, вертеброгенни заболявания; заболявания на опорно-двигателния апарат с дегенеративен и постравматичен характер; заболявания на централната и периферна нервна система от възпалителен, токсичен и травматичен характер (вкл. остатъчни явления – парези, парализи) 

Момин проход, заболявания на периферната и централна нервна система с остатъчни явления; хронични дихателни заболявания; кожни заболявания 

Хисаря, бъбречно-урологични заболявания; заболявания на стомашно-чревния тракт и чернодробно-жлъчни (вкл. заболявания след вирусен хепатит); ендокринно-обменни заболявания 

Велинград, заболявания на опорно-двигателен апарат от дегенеративно, възпалително и обменно естество; функционални заболявания на нервната система и заболявания на централната и периферна нервна система; хронични заболявания на дихателната система 

Във всички филиали на “СБР-НК”ЕАД има съвременно оборудвани сектори за апаратна физиотерапия и електродиагностика, лазертерапия, парафинолечение, кинезитерапия и балнео- и водолечение. Приоритет на част от филиалите е наличието на естествени калонаходища. Във филиал Баня, Карловско калта е изворно-торфена, в Кюстендил-торфена, а в Поморие-лиманна. За филиалите в Сандански, Велинград и Вършец благоприятен лечебен фактор е съчетанието на специфичния климат и минерална вода.

От първостепенно значение за добрите резултати при хора с увреждания - деца и възрастни е прилагането на съвременни методи на комплексно обслужване. В изработването на лечебна програма след прецизна оценка на рехабилитационния потенциал на пациента участват: лекари специалисти по физикална и рехабилитационна медицина и др.

22 март, Първа пролет,  ден изпълнен с емоции

Винаги е много приятно, разтоварващо и разбира се здравословно, когато човек е сред природата, още повече когато е на възраст или с увреждане. Много са кътчетата в нашия град които със своята хубост и прелест пленяват човек, зареждат го с повече положителна енергия и емоции. Именно такива места с прекрасна природа са парк "Кайлъка", Скобелев парк и градската градина в нашия град. Тяхната зеленина, прохлада и чистия въздух хората с увреждания и пенсионерите от КХУП предпочитат за своята разходка и почивка. С разходка сред парковете те уважиха и деня на Първа пролет. На 22 март 2026, членове от деветте Клубове на хора с увреждания и пенсионера( КХУП ) Плевен  се събраха на определени от самите тях места. Денят бе слънчев и това допринесе за едно много добро и приятно настроение. След колективната разходка по алеите всеки със свое лично предпочитание или групово посетиха откритите за новия сезон прилежащи кафета. Така на сладки приказки и спомени те отпочинали се завърнаха по домовете си.

Тържествена проверка-заря се състоя вечерта на 3 март 2026 в Плевен по повод 148 години от Освобождението на България и националния празник 3 март. 
На площад „Възраждане“ се строиха почетни роти от Пето бригадно командване и от военно формирование 38 220, като командващ на церемонията беше подполковник Даниел Захариев. Строят беше приет от командира на Пето бригадно командване полковник Иван Вълев. В ритуала участва и Общинският духов оркестър.

В словото си областният управител Александър Йотков заяви, че след подвига на Априлското въстание и българското опълчение по време на Руско-турската освободителна война България е възвърнала „своето изконно право да присъства на картата на Европа и света“ като „единствената европейска древна държавност, запазила своето първоначално име през вековете“. Той подчерта и значението на Плевен като място на едни от най-кръвопролитните и решителни сражения, повратни за изхода на войната, и определи града като „епохална арена“, където свободолюбието тържествува. Йотков завърши с поздрав: „Честит национален празник! Честит 3 март!“.

По време на церемонията бяха запалени жертвеници, символизиращи вечния огън, в памет на загиналите за свободата на България. Прочетени бяха имената на български ханове и царе, на предводители на въстания срещу османците, на възрожденци и борци за свобода, както и на воини, загинали във войните за независимостта, в Балканските войни и в Първата световна война. Почетена беше и паметта на български военнослужещи, загинали в мироопазващи операции и при изпълнение на воинския дълг в мирно време. След едноминутно мълчание центърът на Плевен бе огласен от гърмежи, а празнична заря освети небето над града. Сред гостите на тържествената проверка-заря бяха заместник областният управител Павлин Фильовски, кметът Валентин Христов, председателят на Общинския съвет Иван Малкодански, общински съветници, командири от плевенските военни формирования. По-рано през деня на площад „Възраждане“, пред параклис-мавзолей „Свети Георги Победоносец“, се състоя и тържествен ритуал по повод националния празник на България.

150 години от избухване на Априлското въстание

На 20 април 1876 г., в Копривщица избухва Априлското въстание. Априлското въстание е организирано от Гюргевския революционен комитет, а избухването му е преждевременно. Въпреки че е неуспешно, то представлява своеобразен връх на българското националноосвободително движение. Днешните оценки са, че въстанието, макар и незавършило с военен успех, постига друга своя основна цел – политическата, тъй като народният бунт за независимост намира силен отзвук в Западна Европа и особено в Русия.

Въстанието е подготвено в разстояние на едва няколко месеца, с което се обясняват неуспехите в организацията и хода му. Решението за въстание е взето от отделни радикално настроени български дейци. То не е подкрепено от нито една външна сила и в крайна сметка е резултат от усилията на неколцина апостоли. По-сериозна подготовка за бунт била извършена само в IV и I окръзи.Единствено в IV окръг под ръководството на Георги Бенковски била създадена постоянно действаща въстаническа милиция, контролираща подготовката за въстание. Трескавата подготовка правела впечатление на местните мюсюлмани и на османските власти. Сигурна информация за „предприятието“ обаче те получили едва след Оборище от участник в събранието извършил предателството – Ненко Терзийски от с. Балдово. От Пазарджик в Копривщица и Панагюрище бил изпратен конвой от заптиета, които да арестуват подстрекателите на „мирната рая“. При опит да бъде заловен Тодор Каблешков копривщенските дейци нападнали и прогонили с оръжие полицията. Мюдюринът бил убит, а в градчето била установена революционна власт. Под звъна на черковните камбани и гърмежа на пушките Каблешков изпратил в Панагюрище знаменитото „Кърваво писмо“. Писмото е пренесено от 19-годишния Георги Салчев, който изминал 5-часовия път от Копривщица до Панагюрище само за 2 часа. Точно преди Панагюрище, конят на преносителя на кървавото писмо издъхва от натоварването.

Още следобеда на същия ден (20 април) Георги Бенковски, съобразно с решението от Оборище за избягване на провал, обявил преждевременно началото на българското въстание. Това избързване с десетина дни изненадало комитетите и повлияло негативно на цялата революционна акция. То обаче било наложено от самите обстоятелства. Предателството заплашвало с провал грижливо изградената организация, както и психологическата подготовка на народа за отчаяни и решителни действия. Избухването на въстанието в IV окръг довело до масови арести на комитетски дейци в другите окръзи, светкавично мобилизиране на нередовни турски части (башибозук) и дислокация на военни подразделения във всички по-големи български градове.

След обявяването на въстанието властта в Панагюрище била поверена на Военен съвет, още известен като Привременно правителство начело с Павел Бобеков. Окръгът бил разделен на 2 района, като Волов и Икономов заминали за източния (Копривщица, Клисура, Карлово). Със своята конна „хвърковата чета“ Бенковски ръководел западния, вдигайки на оръжие будните български села Мечка (сега Оборище), Поибрене, Баня и др.На 20 април въстава и Старосел. На 22 април в Панагюрище тържествено била обявена свободата и било осветено знамето на Райна Княгиня. Друга чета, командвана от Орчо войвода, действала против башибозуците в Стрелча и околността ѝ. Дотогава движението се развивало възходящо, но още от първите му дни срещу въстаниците се изправил многоброен и добре въоръжен противник.

Към въстаналите райони скоро били насочени и редовни части (низам), командвани от висши офицери и генерали, както и мобилизирани „редифи“ (запасняци) от Одрин, Цариград, Ниш и др. Срещу 8 – 10 хиляди зле въоръжени, разпокъсани и неопитни въстанически сили били хвърлени над 80 000 души башибозук и 10 000 редовна армия, снабдена с артилерия. Силите били наистина неравни. Още на 26 април под напора на 2000 души под ръководството на Тосун бей паднала Клисура, а Карловско въобще не успяло да въстане. Лагерът на Еледжик, въпреки отчаяната съпротива, бил разгромен на 1 май от редовна турска войска и башибозуци командвани от Хасан паша, а стеклите се в него българи, вкл. жени и деца, били зверски избити. На 30 април Хафъз паша превзел и опожарил самото Панагюрище, а Копривщица се спасила от разорение с цената на голям откуп. На 2 май е превзета Перущица от два табора войска с артилерия под командването на Решид паша, на 4 май Ахмед ага Барутанлията с около 5000 души превзема Батак и избива зверски местните жители потtърсили убежище в църквата. Брацигово пада на 7 май след пристигането на редовна войска командвана от Хасан паша след близо триседмична тежка обсада. Защитата на Брацигово е най-добре организирана от всички въстанически пунктове, брациговци разполагали с повече от 18 черешови топчета и на няколко пъти предприемали смели атаки срещу заобикалящите ги османски сили.

Отделни въоръжени групи от Средногорието успели да се оттеглят към Балкана, а стотици жени, деца и старци потърсили спасение в околните гори. В най-критичните дни въстаниците били затруднени и от неочакваните дъжд и сняг. Въстанието обхваща почти цялата Западна Горнотракийска низина и Северозападните Родопи, където се създават, макар и за кратко, свободни въстанически територии. В районите на Троянския и Тетевенския Балкан се изтеглят почти всички чети от Средногорието и I рев. окръг и тази част на Балкана става свидетел на разгрома им и избиването на бунтовниците.

От 95 въстанали села и градчета, във въстанието участват едва около 10 000 мъже, въоръжени с огнестрелно оръжие. Прибързаното обявяване на въстанието, подготвеността на османските власти за евентуален бунт след Старозагорския опит за въстание и след Босненско-Херцеговинското въстание, крайно недостатъчното снабдяване с оръжия и не на последно място неопитността на апостолите, тяхната несъгласуваност и пълната липса на международна заинтересованост, обясняват краткия и кървав край. За отбелязване е, че Априлското въстание е изцяло българско дело, неговата подготовка и избухване не са подкрепени от нито една външна сила.

Според българската историография загиналите са около 30 000 души, докато според външни изследователи бройката на жертвите е не повече от 15 000 души. Руският консул в Одрин Алексей Церетелев смята, че по време на въстанието са разрушени около 200 села с общо население повече от 75 000 души, част от които са избити, а други са прогонени.

Жестокото потушаване на въстанието и отзвука на зверствата в Европа са повод за провеждане на Цариградската конференция. Решенията на Цариградската конференция са първото международно признание на правото на българите да имат своя държава в етническите си граници, очертани вече от борбата за църковна независимост, санкционирано от всички Велики сили. Така Априлското въстание, макар и военен провал, непосредствено води до най-големия политически успех на българската нация дотогава. Отказът за осъществяване на решенията на Цариградската конференция от страна на османското правителство води обявяването на единадесетата Руско-Турска война, довела до Освобождението на България. Въпреки че Априлското въстание не променя военната обстановка в България, то до голяма степен дава световен отзвук на проблема с България разрешен с Руско-Турската Освободителна война.

Априлското въстание е едно гигантско постижение на българската нация, което изиграва и ролята на катализатор за последвалата Освободителна война, с която се слага край на османското робство на българите.

Поклон, априлци!

Плевен свети в синьо-зелено на 6 март – 
Световния ден на лимфедема

За поредна година градът стана част от националната кампания „Светлини на надеждата“. И тази година на 6 март -Световния ден на лимфедема, фасадата на Художествена галерия Дарение „Колекция Светлин Русев“ бе осветена в синьо-зелено. По този начин Плевен за поредна година се включва в националната кампания „Светлини на надеждата“ в знак на съпричастност към пациентите с това заболяване. Решението за осветяването на сградата бе прието от Общинския съвет, след като до местната управа постъпи предложение от Българската асоциация „Лимфедем“ за включването на Плевен в инициативата.

„Всяка осветена сграда е стъпка напред към изграждането на съвременен стандарт на грижа у нас. Благодарим ви, че избрахте да не бъдете безучастни“, се казва в писмото на асоциацията. В България над 200 000 души са засегнати от лимфедем. Зад тази цифра стоят хиляди човешки съдби. Превенцията и ранната диагностика могат значително да намалят страданията и да подобрят грижата за тези пациенти.

В навечерието на 8 март Северняшкият ансамбъл представи „Мъжки концерт за жените”
За пета поредна година Северняшкият ансамбъл за народни песни и танци „Иван Вълев” зарадва публиката в Плевен с „Мъжки концерт за жените”. Спектакълът бе на 6 март 2026 и бе посветен на Международния ден на жената. Място на провеждане -сцената на ДКТ „Иван Радоев“ -Плевен. 

„По случай 8 март сцената на ДКТ „Иван Радоев“ -Плевен бе залята изцяло с мъжка енергия“, споделя директорът на Северняшкия ансамбъл Данаил Цолов. Заедно с изпълнителите от състава, в концерта се включиха и възпитаници на Националното училище по изкуствата „Панайот Пипков“ Плевен, ученици от Средно училище „Св. Св. Кирил и Методий“ в Пордим и формация „Тъпан“. И тази година след края на музикалната вечер зрителите можеха да разменят билета си за цвете, а присъствието на мъже НЕ беше забранено.

По график в област Плевен: БЧК започва раздаването на хранителни продукти на уязвими български граждани. В изпълнение на операция „Подкрепа“ по Програма „Храни и основно материално подпомагане“, съфинансирана от Европейския социален фонд плюс, на 16 март 2026г. Българският Червен кръст започва раздаването на хранителни продукти, закупени от Агенцията за социално подпомагане. Вторият транш от програмата ще включва разпределянето на храни за 19075 социално уязвими лица от област Плевен.

Раздаването в област Плевен ще се извършва от служители и доброволци на БЧК в адрес гр. Плевен ул. „П.Р.Славейков“ №50, от 01.04 – 30.04.2026г. Отговорник пункт – Цветозар Георгиев – 0878795158. Всеки правоимащ гражданин ще поучава полагащите му се продукти срещу документ за самоличност и подпис.

Плевен за Плевен

Религия, Великден ( 12 април 2026 )

Празникът на празниците – светлото и живоносно Възкресение Христово!

Най-големият християнски празник, всяка година озарява дома на българските семейства. Въпреки че по време на Коледните празници честваме раждането на Христос, той доказва, че е Син Божи именно, след като възкръсва на третия ден. Възкресение Христово отразява в най-пълен вид християнската догма, а именно – вярата във възкресението на праведниците в един по-хубав свят. На този празник християните честваме връщането на Исус Христос към живота на третия ден, след като е разпънат на кръста и погребан. Жените мироносици откриват празния гроб, а Христос се явява на Мария Магдалина и на апостолите. Принципът на определяне води началото си от Първия вселенски събор през 325 година и се приема, че се празнува от всички християни неделята след първото пълнолуние на пролетното равноденствие. Разминаването в датите, на които католици и православни честват празника пък идва от това, че първите следват Григорианския календар, а вторите – Юлианския. Яйцата, козунака и агнето са три от основните елементи на великденската празнична трапеза. Всяка година традицията повелява яйцата да се боядисват на Велики четвъртък или Страстната събота. В православния християнски свят яйцето се използва като специално великденско поздравление.

Освен под иконостаса първото боядисано в червено яйце се е заравяло в средата на нивата, за да пази от градушка. Яйцата се ядат до Спасовден, или цели 40 дни.
Традиционните елементи от миналото са се запазили в голяма степен – яйцата да се боядисват в четвъртък или събота, на трапезата да има козунак и агнешко, да се ходи на църква, хората да се пременят в нови дрехи, да не се работи по великденските празници.

Не забравяйте, че Великден е не три дни, а цели седем – тъй наречената Светла седмица, а в продължение на цели 40 дни след Великден православните християни се поздравяват с Христос Воскресе! и Воистину Воскресе!
Съставители: инж. Румен Петков, организатор клуб 

